Na temelju članka 2. stavka 3. Zakona o proračunu (»Narodne novine«, br. 87/08) ministar financija donosi

**PRAVILNIK**

**O UTVRĐIVANJU PRORAČUNSKIH I IZVANPRORAČUNSKIH KORISNIKA DRŽAVNOG PRORAČUNA I PRORAČUNSKIH I IZVANPRORAČUNSKIH KORISNIKA PRORAČUNA JEDINICA LOKALNE I PODRUČNE (REGIONALNE) SAMOUPRAVE TE O NAČINU VOĐENJA REGISTRA PRORAČUNSKIH I IZVANPRORAČUNSKIH KORISNIKA**

**- pročišćeni tekst[[1]](#footnote-1) -**

I. OPĆE ODREDBE

Članak 1.

Pravilnikom o utvrđivanju proračunskih i izvanproračunskih korisnika državnog proračuna i proračunskih i izvanproračunskih korisnika proračuna jedinica lokalne i područne (regionalne) samouprave te o načinu vođenja Registra proračunskih i izvanproračunskih korisnika (dalje u tekstu: Pravilnik) utvrđuju se proračunski i izvanproračunski korisnici državnog proračuna i proračunski i izvanproračunski korisnici proračuna jedinica lokalne i područne (regionalne) samouprave te način vođenja Registra proračunskih i izvanproračunskih korisnika (dalje u tekstu: Registar).

Članak 2.

Pojedini pojmovi u smislu ovoga Pravilnika imaju sljedeće značenje:

1. proračunski korisnici državnog proračuna i proračunski korisnici proračuna jedinica lokalne i područne (regionalne) samouprave jesu državna tijela, ustanove, vijeća manjinske samouprave, proračunski fondovi i mjesna samouprava čiji se rashodi za zaposlene i/ili materijalni rashodi osiguravaju u proračunu,

2. izvanproračunski korisnici državnog proračuna i izvanproračunski korisnici proračuna jedinica lokalne i područne (regionalne) samouprave jesu izvanproračunski fondovi, trgovačka društva i druge pravne osobe u kojima država, odnosno jedinica lokalne i područne (regionalne) samouprave ima odlučujući utjecaj na upravljanje, i to na izradu financijskih planova, upravljanje novčanim sredstvima, zaduživanje i davanje jamstava, računovodstvo, izradu i podnošenje izvještaja i provedbu proračunskog nadzora, a koji se, s obzirom na izvore financiranja, uključuju u opći proračun odnosno koji se sukladno pravilima statističke metodologije Europske unije (ESA 2010, propisana Uredbom (EU) 549/2013 Europskog parlamenta i Vijeća) razvrstavaju u sektor opće države, a nisu proračunski korisnici.

3. Registar je popis proračunskih i izvanproračunskih korisnika državnog proračuna i proračunskih i izvanproračunskih korisnika proračuna jedinica lokalne i područne (regionalne) samouprave.

Članak 3.

(1) Registar iz članka 2. točke 3. ovoga Pravilnika ustrojava i vodi Ministarstvo financija za potrebe utvrđivanja obuhvata proračunskih i izvanproračunskih korisnika općeg proračuna.

(2) Poslove vođenja Registra Ministarstvo financija može povjeriti drugoj pravnoj osobi ili tijelu državne uprave (instituciji nadležnoj za obradu podataka).

II. UTVRĐIVANJE PRORAČUNSKIH I IZVANPRORAČUNSKIH KORISNIKA

Članak 4.

(1) Proračunski korisnici državnog proračuna u smislu članka 2. točke 1. ovoga Pravilnika jesu oni korisnici:

1. kojih je osnivač Republika Hrvatska,

2. koji ostvaruju prihode iz državnog proračuna i/ili temeljem javnih ovlasti, zakona i drugih propisa, pri čemu ti prihodi iznose 50 posto ili više od ukupnih prihoda, te

3. koji su navedeni u Registru iz članka 2. točke 3. ovoga Pravilnika.

(2) Proračunski korisnici proračuna jedinica lokalne i područne (regionalne) samouprave u smislu članka 2. točke 1. ovoga Pravilnika jesu oni korisnici:

1. kojih je osnivač jedinica lokalne i područne (regionalne) samouprave,

2. kojima je izvor prihoda proračun jedinica lokalne i područne (regionalne) samouprave u iznosu od 50 posto ili više, te

3. koji su navedeni u Registru iz članka 2. točke 3. ovoga Pravilnika.

(3) Postotak prihoda iz stavka 1. točke 2. i stavka 2. točke 2. ovoga članka u ukupnim prihodima proračunskog korisnika utvrđuje se na temelju prosjeka udjela u ukupnim prihodima, i to prihoda iz proračuna odnosno prihoda ostvarenih obavljanjem poslova temeljem javnih ovlasti, zakona i drugih propisa u prethodne tri godine.

(4) Za novoosnovane proračunske korisnike postotak prihoda iz stavka 1. točke 2. i stavka 2. točke 2. ovoga članka u ukupnim prihodima utvrđuje se na temelju prosjeka udjela u ukupnim planiranim prihodima, i to planiranih prihoda iz proračuna odnosno planiranih prihoda koji će se ostvariti obavljanjem poslova temeljem javnih ovlasti, zakona i drugih propisa u godini osnivanja i za sljedeće dvije godine.

Članak 5.

(1) Izvanproračunski korisnici državnog proračuna i izvanproračunski korisnici proračuna jedinica lokalne i područne (regionalne) samouprave u smislu članka 2. točke 2. ovoga Pravilnika jesu oni korisnici:

1. u kojima Republika Hrvatska i/ili jedinica lokalne i područne (regionalne) samouprave ima odlučujući utjecaj na upravljanje,

2. kojima su jedan od izvora financiranja doprinosi i/ili namjenski prihodi, te

4. koji su navedeni u Registru iz članka 2. točke 3. ovoga Pravilnika.

(2) Izvanproračunski korisnici koji ne ispunjavaju uvjete iz stavka 1. ovoga članka vode se u popisu sektora s.13 Ukupna država sektorske klasifikacije institucionalnih jedinica prema ESA 2010 metodologiji za razvrstavanje institucionalnih jedinica u sektore i podsektore i ne upisuju se u Registar proračunskih i izvanproračunskih korisnika.

III. REGISTAR PRORAČUNSKIH I IZVANPRORAČUNSKIH KORISNIKA

*Sadržaj Registra*

Članak 6.

Registar sadrži podatke o proračunskim i izvanproračunskim korisnicima državnog proračuna i proračunskim i izvanproračunskim korisnicima proračuna jedinica lokalne i područne (regionalne) samouprave, a to su:

– podaci o korisniku: naziv korisnika, osobni identifikacijski broj (OIB), matični broj (MB), adresa sjedišta, poštanski broj, mjesto, šifra djelatnosti, račun za redovno poslovanje, statistička oznaka grada/općine i županije, osoba za kontakt, telefon, faks, e-mail, web-stranica,

– razina nadležnosti,

– podaci o osnivačima/vlasnicima i izvorima financiranja,

– podaci o osobi ovlaštenoj za zastupanje.

*Način vođenja Registra*

Članak 7.

Podaci o proračunskim i izvanproračunskim korisnicima državnog proračuna i proračunskim i izvanproračunskim korisnicima proračuna jedinica lokalne i područne (regionalne) samouprave upisuju se u Registar na temelju obrasca Registar proračunskih i izvanproračunskih korisnika (Obrazac: RKP), koji je sastavni dio ovoga Pravilnika.

Članak 8.

(1) Proračunski korisnici državnog proračuna i proračunski korisnici proračuna jedinica lokalne i područne (regionalne) samouprave Obrazac RKP dostavljaju ministarstvu ili drugom državnom tijelu na razini razdjela organizacijske klasifikacije odnosno jedinici lokalne i područne (regionalne) samouprave u roku od osam dana od dana osnivanja.

(2) Izvanproračunski korisnici državnog proračuna i izvanproračunski korisnici proračuna jedinica lokalne i područne (regionalne) samouprave Obrazac RKP, na zahtjev Ministarstva financija, dostavljaju ministarstvu odnosno jedinici lokalne i područne (regionalne) samouprave u roku od osam dana od dana primitka zahtjeva.

(3) Ministarstvo ili drugo državno tijelo na razini razdjela organizacijske klasifikacije odnosno jedinica lokalne i područne (regionalne) samouprave dužni su u roku od osam dana od primitka Obrasca RKP, na temelju članka 4. stavka 1. točke 1. i 2. i stavka 2. točke 1. i 2. odnosno članka 5. točke 1. i 2. ovoga Pravilnika, odlučiti o davanju suglasnosti za upis proračunskog ili izvanproračunskog korisnika u Registar.

(4) Ministarstvo ili drugo državno tijelo na razini razdjela organizacijske klasifikacije odnosno jedinica lokalne i područne (regionalne) samouprave potpisivanjem Obrasca RKP daju suglasnost za upis proračunskog ili izvanproračunskog korisnika u Registar.

(5) Ministarstvo ili drugo državno tijelo na razini razdjela organizacijske klasifikacije odnosno jedinica lokalne i područne (regionalne) samouprave dužni su Obrazac RKP, odmah nakon potpisivanja, dostaviti instituciji nadležnoj za obradu podataka kojoj su povjereni poslovi vođenja Registra.

(6) Dodjelom broja iz Registra (RKP broj) Ministarstvo financija utvrđuje status proračunskog korisnika na temelju članka 4. ovoga Pravilnika, odnosno status izvanproračunskog korisnika na temelju članka 5. ovoga Pravilnika.

(7) Obrazac RKP popunjava se i predaje samo jednom.

Članak 9.

(1) Proračunski i izvanproračunski korisnik državnog proračuna te proračunski i izvanproračunski korisnik proračuna jedinica lokalne i područne (regionalne) samouprave briše se iz Registra na temelju Obrasca Brisanje iz Registra proračunskih i izvanproračunskih korisnika (Obrazac B-RKP) koji je sastavni dio ovoga Pravilnika.

(2) Proračunski i izvanproračunski korisnik državnog proračuna te proračunski i izvanproračunski korisnik proračuna jedinica lokalne i područne (regionalne) samouprave Obrazac B-RKP dostavljaju nadležnom ministarstvu ili drugom državnom tijelu na razini razdjela organizacijske klasifikacije odnosno jedinici lokalne i područne (regionalne) samouprave radi davanja suglasnosti za brisanje iz Registra.

(3) Ministarstvo ili drugo državno tijelo na razini razdjela organizacijske klasifikacije odnosno jedinica lokalne i područne (regionalne) samouprave daju suglasnost za brisanje proračunskog odnosno izvanproračunskog korisnika iz Registra potpisom i pečatom na Obrascu B-RKP.

(4) Ministarstvo ili drugo državno tijelo na razini razdjela organizacijske klasifikacije odnosno jedinica lokalne i područne (regionalne) samouprave dužni su Obrazac B-RKP, odmah nakon potpisivanja, dostaviti proračunskom odnosno izvanproračunskom korisniku.

(5) Proračunski odnosno izvanproračunski korisnik predaje Obrazac B-RKP instituciji nadležnoj za obradu podataka zajedno s financijskim izvještajima koji se predaju kod statusnih promjena sukladno pravilniku kojim se uređuje financijsko izvještavanje u proračunskom računovodstvu.

(6) Danom brisanja iz Registra prestaje status proračunskog odnosno izvanproračunskog korisnika.

Članak 10.

(1) O promjeni podataka unesenih u Registar proračunski i izvanproračunski korisnici državnog proračuna i proračunski i izvanproračunski korisnici proračuna jedinica lokalne i područne (regionalne) samouprave izvještavaju, u roku od osam dana od dana nastanka promjene, ministarstvo ili drugo državno tijelo na razini razdjela organizacijske klasifikacije odnosno jedinicu lokalne i područne (regionalne) samouprave na obrascu Promjene u Registru proračunskih i izvanproračunskih korisnika (Obrazac PRKP), koji je sastavni dio ovoga Pravilnika.

(2) Ako se nad proračunskim/izvanproračunskim korisnikom mijenja nadležnost, Obrazac PRKP dostavlja se ministarstvu ili drugom državnom tijelu na razini razdjela organizacijske klasifikacije odnosno jedinici lokalne i područne (regionalne) samouprave čiji je korisnik bio prije promjene, koja ovjerava navedeni obrazac u roku od dva dana od dana primitka i šalje ministarstvu ili drugom državnom tijelu na razini razdjela organizacijske klasifikacije odnosno jedinici lokalne i područne (regionalne) samouprave koja preuzima nadležnost nad proračunskim/izvanproračunskim korisnikom.

(3) Ministarstvo ili drugo državno tijelo na razini razdjela organizacijske klasifikacije odnosno jedinica lokalne i područne (regionalne) samouprave iz stavka 1. ovoga članka i ministarstvo ili drugo državno tijelo na razini razdjela organizacijske klasifikacije odnosno jedinica lokalne i područne (regionalne) samouprave iz stavka 2. ovoga članka koja preuzima nadležnost nad proračunskim/izvanproračunskim korisnikom potpisani su Obrazac PRKP dužni u roku od dva dana od dana njegova primitka dostaviti poštom, faksom ili elektroničkom poštom instituciji nadležnoj za obradu podataka kojoj su povjereni poslovi vođenja Registra.

(4) RKP broj neponovljiv je i ne može se mijenjati.

*Objava podataka iz Registra*

Članak 10.a

(1) Popis proračunskih i izvanproračunskih korisnika državnog proračuna i proračunskih i izvanproračunskih korisnika proračuna jedinica lokalne i područne (regionalne) samouprave iz Registra (RKP broj, naziv, adresu korisnika, MB i OIB) objavljuje Ministarstvo financija u »Narodnim novinama« jednom godišnje najkasnije do kraja svibnja.

(2) Proračunski korisnici državnog proračuna su u popisu iz stavka 1. ovoga članka razvrstani prema nadležnim razdjelima organizacijske klasifikacije državnog proračuna, a proračunski korisnici proračuna jedinica lokalne i područne (regionalne) samouprave prema nadležnim jedinicama lokalne i područne (regionalne) samouprave.

(3) Ažurirani popis proračunskih i izvanproračunskih korisnika državnog proračuna i proračunskih i izvanproračunskih korisnika proračuna jedinica lokalne i područne (regionalne) samouprave iz stavka 1. ovoga članka Ministarstvo financija mjesečno objavljuje na svojim internetskim stranicama.

(4) Podaci iz Registra koji se ne objavljuju u »Narodnim novinama« javni su i dostupni u Ministarstvu financija.

(5) Proračunski i izvanproračunski korisnici državnog proračuna i proračunski i izvanproračunski korisnici proračuna jedinice lokalne i područne (regionalne) samouprave čiji podaci nisu navedeni i objavljeni sukladno stavku 1. ovoga članka smatraju se brisanima iz Registra.

IV. PRIJELAZNE I ZAVRŠNE ODREDBE

Članak 11.

Proračunski i izvanproračunski korisnici državnog proračuna i proračunski i izvanproračunski korisnici proračuna jedinica lokalne i područne (regionalne) samouprave koji su do dana stupanja na snagu Pravilnika upisani u Registar sukladno Pravilniku o utvrđivanju korisnika proračuna i o vođenju registra korisnika proračuna (»Narodne novine«, br. 80/04), nisu obvezni ponovno predati Obrazac RKP.

Članak 12.

Stupanjem na snagu ovoga Pravilnika prestaje važiti Pravilnik o utvrđivanju korisnika proračuna i o vođenju registra korisnika proračuna (»Narodne novine«, br. 80/04).

Članak 13.

Ovaj Pravilnik stupa na snagu osmog dana od dana objave u »Narodnim novinama«.

**TEKST KOJI NIJE UŠAO U PROČIŠĆENI TEKST**

Pravilnik o izmjenama i dopunama Pravilnika o utvrđivanju proračunskih i izvanproračunskih korisnika državnog proračuna i proračunskih i izvanproračunskih korisnika proračuna jedinica lokalne i područne (regionalne) samouprave te o načinu vođenja Registra proračunskih i izvanproračunskih korisnika (»Narodne novine«, broj 142/14 od 2.12.2014.)

PRIJELAZNE I ZAVRŠNE ODREDBE

Članak 4.

Ovaj Pravilnik stupa na snagu osmog dana od dana objave u »Narodnim novinama«.

**TEKST KOJI NIJE UŠAO U PROČIŠĆENI TEKST**

Pravilnik o izmjenama i dopunama Pravilnika o utvrđivanju proračunskih i izvanproračunskih korisnika državnog proračuna i proračunskih i izvanproračunskih korisnika proračuna jedinica lokalne i područne (regionalne) samouprave te o načinu vođenja Registra proračunskih i izvanproračunskih korisnika (»Narodne novine«, broj 23/19 od 8.3.2019.)

PRIJELAZNE I ZAVRŠNE ODREDBE

Članak 3.

Ovaj Pravilnik stupa na snagu osmog dana od dana objave u »Narodnim novinama«.

**TEKST KOJI NIJE UŠAO U PROČIŠĆENI TEKST**

Pravilnik o izmjenama Pravilnika o utvrđivanju proračunskih i izvanproračunskih korisnika državnog proračuna i proračunskih i izvanproračunskih korisnika proračuna jedinica lokalne i područne (regionalne) samouprave te o načinu vođenja Registra proračunskih i izvanproračunskih korisnika (»Narodne novine«, broj 83/21 od 21.7.2021.)

PRIJELAZNE I ZAVRŠNE ODREDBE

Članak 2.

Ovaj Pravilnik objavit će se u »Narodnim novinama«, a stupa na snagu prvoga dana od dana objave.

1. Pročišćeni tekst obuhvaća Pravilnik o utvrđivanju proračunskih i izvanproračunskih korisnika državnog proračuna i proračunskih i izvanproračunskih korisnika proračuna jedinica lokalne i područne (regionalne) samouprave te o načinu vođenja Registra proračunskih i izvanproračunskih korisnika (»Narodne novine«, br. 128/09) i Pravilnik o izmjenama i dopunama Pravilnika o utvrđivanju proračunskih i izvanproračunskih korisnika državnog proračuna i proračunskih i izvanproračunskih korisnika proračuna jedinica lokalne i područne (regionalne) samouprave te o načinu vođenja Registra proračunskih i izvanproračunskih korisnika (»Narodne novine«, br. 142/14), Pravilnik o izmjeni i dopuni Pravilnika o utvrđivanju proračunskih i izvanproračunskih korisnika državnog proračuna i proračunskih i izvanproračunskih korisnika proračuna jedinica lokalne i područne (regionalne) samouprave te o načinu vođenja Registra proračunskih i izvanproračunskih korisnika (»Narodne novine«, br. 23/19) te Pravilnik o izmjenama Pravilnika o utvrđivanju proračunskih i izvanproračunskih korisnika državnog proračuna i proračunskih i izvanproračunskih korisnika proračuna jedinica lokalne i područne (regionalne) samouprave te o načinu vođenja Registra proračunskih i izvanproračunskih korisnika (»Narodne novine«, br. 83/21) [↑](#footnote-ref-1)